Umthenthwandaba WeHigh Court Uthi Kwelinye Icele LeMDC, Lungisani Lodwa Ezomndeni
UNkosikazi Lucia Matibenga Esithi Abesifazane Balelibandla Bamkhethile Ukuthi Ancintise Kukhetho Lomkhokheli Wohlangothi Lwabo.
Laloba icele le MDC elikhokhelwa nguMnumzana Morgan Tsvangirai likhanya libhekane lengxabangxoza enkulu, kubangwa izikhundla ezigabeni ezimbalwa ezigoqela i Gweru, ukubhidlizwa kohlangothi lwabesifazane, lekhomidi yakwele Bhilithane, elikhokhelwa nguMnumzana Arthur Mutambara lithi izinto zonke zilihambela kuhle njalo ngalimpelasonto lizakwenza imihlangano embalwa e Entumbane Hall le Stanley Square koBulawayo ngoMgqibelo. NgeSonto lilemihlangano eGwanda. Icele leli lithi liyasuthiseka njalo ngenkulumo eziqhutshwa nguMongameli Thabo Mbeki weSouth Africa lisithi khathesi liphakathi kwamalungiselelo okhetho lomnyaka ozayo. Ngapha ngakwelika Tsvangirai izinto zimi mazonzo ingcwethi zombusazwe zisithi sokufuneka inkokheli entsha kulelicele. Namhlanje umthethwandaba we High Court uphe isinqumo kudaba olwethulwe nguNkosikazi Lucia Matibenga ngemva kokubhidlizwa kwe Womens Assembly abeyi khokhela. U Matibenga ubefuna umthethwandaba uvimbe umhlangano we SpecialCongress oqoqwe libandla leli koBulawayo ngeSonto ukuze kukhethwe uhlangothi lwabesifazane olutsha. Kodwa umthethwandaba uthe udaba lolu kumele lulungiswe libandla hatshi imithethwandaba. UNkosikazi Matibenga uthi isinqumo lesi sihle njalo, useqoqa ukuthi ayefika kulo umhlangano ukuze ubada lolu luxazululwe. Kodwa ukhonona ngobuqili obenziwe kudaba lokuthi ngobani okumele babesemhlanganweni lo. Ngesisekelo sebandla kumele kube labantu abedlula inkulungwane ezintathu-3000, kodwa kunxuswe abangamakhulu amabili lamatshumi amahlanu kuphela -250.